Foto: Pixsell/Slavko Midzor

SUKOBILI su se prosvjednici u parku na Savici. U parku oko kojeg danima traje drama, skupilo se oko 250 ljudi koji podržavaju gradnju, a prosvjedovalo je oko 500 stanovnika koji su protiv gradnje i betonizacije parka. Osim inicijative "Čuvajmo naš park", prosvjeduje i inicijativa "Savica za novi park", koji se zalažu za Bandićev novi park.



Stanovnici Savice podižu šator, pripremaju se za dugu noć



Policajci sprečavali sukob



Došlo je do sukoba i naguravanja između protivnika gradnje Bandićevog parka i zagovaratelja izgradnje novog parka.



Sukob je sprečavalo 30-ak interventnih policajaca.



Izbijeni mobitel



Novinaru Radija 101 izbijen je mobitel iz ruku. Naime, novinar je nastojao snimiti zagovaratelje izgradnje novog parka. Na to su mu oni prvo izbili mobitel iz ruke, a zatim je jedan od prosvjednika koji želi izgradnju novog parka šutnuo taj mobitel nogom.



Napad na djevojčicu



14-godišnja djevojčica se pokušala obratiti kontraprosvjednicima, onima koji navijaju za Bandićev park, a oni su je potjerali, vičući i psujući: "Mrš, tamo, jebi mater".



"Ja sam u ovom parku odrasla, imam 14 godina. U njemu sam bila svaki dan nakon vrtića s mamom. Ne razumijem čemu ovo sada", pokušavala im je reći djevojčica, a oni su na to počeli vikati da ne diže tenzije.



"Nemoj dizat tenzije, past će krvi", viknuo je jedan od okupljenih i krenuo u susret djevojčici.



"Hoćemo novi park"



Prosvjednici koji zagovaraju gradnju Bandićevog parka vikali su "Hoćemo novi park", zatim se umiješala i policija koja je razdvajala sukobljene građane koji su vikali i psovali.



Policija ih je morala ograditi trakom, a oni su nastavili dobacivati jedni drugima preko policijske trake.



Inače, prosvjednici koji se zalažu za Bandićev park nevoljko su davali izjave Indexovom novinaru. Kažu kako ovo trenutno nije park nego livada.



U međuvremenu su se prosvjednici koji se zalažu za park prorijedili. Policija je nastavila osiguravati prostor, ali u manjem broju.



Nitko nije priveden, kako saznajemo iz policije.





Policija razdvaja prosvjednike u Savici





Sukob prosvjednika i nasrtanje na 14-godišnju djevojčicu



Javna rasprava i transparentni natječaj



Stanovnici Savice, koji danima prosvjeduju u parku, traže javnu raspravu i transparentni natječaj za preuređenje parka, a postojećim planovima zamjeraju što je, uz cijenu od 12 milijuna kuna, predviđeno da se više od 40 posto njegove sadašnje površine pokrije betonom i plastikom, umjetnom travom i sintetskim materijalima, pri čemu bi se uklonila prirodna trava i srušila dvadesetogodišnja stabla.



Prošle godine građani su prosvjedovali protiv gradnje crkve u istom parku, od koje se i odustalo.



"Ne znam tko na Savici prosvjeduje"



Gradonačelnik Bandić danas je najavio odustajanje od preuređenja parka Trnjanska Savica te je izjavio da neće raditi ništa protivno volji ljudi, a park će vratiti u prvobitno stanje. "Ne znam tko na Savici prosvjeduje. Pričekat ćemo još par dana pa ćemo vidjeti što je. A ono što ja mogu sigurno reći da kada se većina ljudi na Savici izrazi da ne žele park mi ćemo vratiti u prvobitno stanje, a park ćemo - 11 milijuna kuna projekt - napraviti negdje drugdje u Zagrebu, jer na silu se ništa ne radi", rekao je Bandić. "Gradonačelnik nikada neće to raditi i neće tamo raditi ništa protivno volji ljudi", poručio je Bandić.

Tekst se nastavlja ispod oglasa



